MEKSA ur iɛac ara aṭas, acku yemmut ɣef 34 n yiseggasen di leɛmer-is, ass n 30 tuber 1988. Ar ass-a tamttant-is yella deg-s ccek, ur d-iban ara ṣṣeḥ, imi yal yiwen amek i d-iḥekku ɣef sebba n lmut-is. Llan wid i d-yeqqaren akken MEKSA, “yemmut di Créteil tama n Paris di Fransa deg yiwet n usehwu n ṭumubil”. Revue taftilt (1990:32). Ma d wiyaḍ gar-asen anaẓur aqbayli Ɛli Ideflawen qqaren-d d akken yemlal d yiwen di ttberna yenɣat mbaɛd mi yemzayad gar-asen wawal. Lameɛna ma nerra ɣer udiwenni n yelli-s Masiba tenna-d:“Ass n 30 tuber 1988, mi yekkfa baba axeddim-is iɛedda ɣer ttberna iwakken ad d-yessew, imi yebɣa ad yessiwel iṣub anida yella tilifun, anida yeɣli di tseddarin. Imi i t-iwala akken bab n ttberna, issawel iyimsulta, wwin-t rran-t ɣer lḥebs mebla ma iwala-t umejjay. Asmi it-walan ur yettḥarrik ara, wwin-t ɣer sbiṭar, Baba yella deg yir liḥala. Ɣef leḥsab n wayen i d-yenna umejjay baba yettwawet”.